નવસારીમાં શનિવારે અચાનક જ વરસાદી વાતાવરણમાં પલટો આવ્યો હતો. કડાકાભડાકાની સાથે તૂટી પડેલા વરસાદને લઈ ગણતરીની મિનિટોમાં જ નવસારી પાલિકાની પ્રિમોન્સુન કામગીરીની પોલ ખુલી પડી ગઈ હતી. નવસારીમાં માંડ 7 મિ.મી. વરસાદમાં જ ઠેર ઠેર પાણીનો ભરાવો થયો હતો. વરસાદી પાણીના ગટરના ઢાંકણો ઉપર કચરો જામ થતા સાફસફાઈમાં બેદરકારી પણ બહાર આવી હતી. નવસારી નગરપાલિકા દ્વારા પ્રિમોન્સુન કામગીરી શરૂ કર્યા બાદ મોટાપાયે સાફસફાઈ અભિયાન ઉપાડી લેવાયું હતું. ઉપરાંત શહેરમાં પ્લાસ્ટિકનો કચરો ન પડે તે માટે પણ અભિયાન ઉપાડ્યું હતું. જોકે પ્રિમોન્સુન કામગીરી પૂર્ણ થયાનો પાલિકા સત્તાધિશોએ હાશકારો અનુભવ્યો હતો. જોકે આજે શનિવારે માંડ 7 મિ.મી. વરસાદ પડતા જ ઠેર ઠેર પાણીનો ભરાવો થતા પાલિકાની પ્રિમોન્સુન કામગીરીની પોલ ખુલી પડી ગઈ હતી.